title: A Tanács (EU) 2017/758 határozata (2017. április 25.) a környezetben tartósan megmaradó szerves szennyező anyagokról szóló Stockholmi Egyezmény részes feleinek nyolcadik konferenciáján az A., B. és a C. melléklet módosítására irányuló javaslatokkal kapcsolatban az Európai Unió által képviselendő álláspontról

text:
               29.4.2017

               HU

               Az Európai Unió Hivatalos Lapja

               L 113/45

         A TANÁCS (EU) 2017/758 HATÁROZATA
   (2017. április 25.)
   a környezetben tartósan megmaradó szerves szennyező anyagokról szóló Stockholmi Egyezmény részes feleinek nyolcadik konferenciáján az A., B. és a C. melléklet módosítására irányuló javaslatokkal kapcsolatban az Európai Unió által képviselendő álláspontról
   AZ EURÓPAI UNIÓ TANÁCSA,
   tekintettel az Európai Unió működéséről szóló szerződésre és különösen annak 192. cikke (1) bekezdésére, összefüggésben 218. cikke (9) bekezdésével,
   tekintettel az Európai Bizottság javaslatára,
   mivel:

               (1)

               2004. október 14-én a 2006/507/EK tanácsi határozat (1) az Európai Közösség nevében jóváhagyta a környezetben tartósan megmaradó szerves szennyező anyagokról szóló Stockholmi Egyezményt (a továbbiakban: egyezmény).

               (2)

               Az Unió az egyezményben meghatározott kötelezettségeket a 850/2004/EK európai parlamenti és tanácsi rendelettel (2) végrehajtotta az uniós jogban.

               (3)

               Az Unió nagy hangsúlyt fektet arra, hogy az egyezmény A., B. és/vagy C. melléklete fokozatosan bővüljön olyan új anyagokkal, amelyek esetében teljesülnek a környezetben tartósan megmaradó szerves szennyező anyagként (POP) való besorolás kritériumai, figyelembe véve az elővigyázatosság elvét és szem előtt tartva az egyezmény célkitűzésének teljesítését, valamint a 2002-es johannesburgi fenntartható fejlődési csúcstalálkozón a kormányok által tett azon kötelezettségvállalást, amely szerint 2020-ra minimálisra kell csökkenteni a vegyi anyagok által okozott káros hatásokat.

               (4)

               Az egyezmény 22. cikke értelmében a részes felek konferenciája határozatokat fogadhat el az egyezmény A., B. és/vagy C. mellékletének módosításáról. E határozatok egy évvel az után lépnek hatályba, hogy a letéteményestől megérkezik a módosításról szóló értesítés, kivéve az egyezmény azon részes felei tekintetében, amelyek azt nem fogadták el.

               (5)

               A kereskedelmi forgalomban lévő dekabróm-difenil-éter (c-dekaBDE) felvételére vonatkozó, Norvégia által 2013-ban benyújtott javaslat nyomán az egyezmény által létrehozott, a Környezetben Tartósan Megmaradó Szerves Szennyező Anyagokat Felülvizsgáló Bizottság (POPRC) elvégezte a c-dekaBDE-vel kapcsolatos vizsgálatokat. A POPRC arra a megállapításra jutott, hogy a c-dekaBDE megfelel azon kritériumoknak, amelyek alapján egy anyag felvehető az egyezmény A. mellékletébe. A részes felek nyolcadik konferenciája várhatóan határoz a c-dekaBDE-nek az egyezmény A. mellékletébe való felvételéről.

               (6)

               Az 1907/2006/EK európai parlamenti és tanácsi rendelet (REACH) (3) XVII. mellékletének 67. bejegyzését (a továbbiakban: 67. bejegyzés) létrehozó (EU) 2017/227 bizottsági rendelet (4) korlátozza a dekabróm-difenil-éter gyártását és forgalomba hozatalát, valamint önmagában vagy más vegyi anyagok összetevőjeként, keverékekben és árucikkekben való felhasználását. A 67. bejegyzés alapján a dekabróm-difenil-éter gyártása, forgalomba hozatala vagy felhasználása új légi járművekhez, valamint légi járművek, gépjárművek, mezőgazdasági és erdészeti járművek és bizonyos gépek pótalkatrészeihez korlátozott időre megengedett.

               (7)

               A rövid láncú klórozott paraffinok (SCCP-k) felvételére vonatkozó, 2006-ban benyújtott uniós javaslat nyomán a POPRC megállapította, hogy az SCCP-k megfelelnek azon kritériumoknak, amelyek alapján egy anyag felvehető az egyezmény A. mellékletébe. A részes felek nyolcadik konferenciája várhatóan határoz az SCCP-knek az egyezmény A. mellékletébe való felvételéről.

               (8)

               Az SCCP-k előállítása, forgalomba hozatala és felhasználása az (EU) 2015/2030 bizottsági rendelettel (5) módosított 850/2004/EK rendelet alapján – bizonyos mentességek mellett – tilos az Unióban. Az említett módosított rendelet az SCCP-knek a gyártási folyamat során létrejövő más klórozott paraffin keverékekben való jelenlétére vonatkozó határértékeket is meghatároz. Mivel az SCCP-k a környezetben nagy távolságra képesek terjedni, az Unió lakossága szempontjából előnyösebb világszinten megszüntetni használatát, mint csupán az Unióban tiltani a 850/2004/EK rendelet értelmében.

               (9)

               A hexaklór-butadién (HCBD) felvételére vonatkozó, 2011-ben benyújtott uniós javaslat nyomán a POPRC úgy értékelte, hogy a HCBD megfelel azon kritériumoknak, amelyek alapján egy anyag felvehető az egyezmény A. és C. mellékletébe. A részes felek hetedik konferenciája határozott a HCBD-nek az A. mellékletébe való felvételéről. A részes felek konferenciája azonban elfogadta az SC-7/11 határozatot, amelyben felkérte a POPRC-t, hogy a HCBD-nek az egyezmény C. mellékletébe való felvételével kapcsolatban újonnan rendelkezésre álló információk alapján folytassa az HCBD értékelését, és a HCBD-nek a C. mellékletbe való felvételére vonatkozóan fogalmazzon meg ajánlást, amelyet a részes felek a nyolcadik konferenciájukon mérlegelnek.

               (10)

               A HCBD előállítása, forgalomba hozatala és felhasználása az 519/2012/EU bizottsági rendelettel (6) módosított 850/2004/EK rendelet alapján tilos az Unióban, azonban egyes ipari tevékenységek során nem szándékosan létrejöhet. Az ilyen tevékenységekre alkalmazandó a 2010/75/EU európai parlamenti és tanácsi irányelv (7), amely megköveteli bizonyos kibocsátáskezelési intézkedések megtételét. Mivel a HCBD a környezetben nagy távolságra képes terjedni, az Unió lakossága szempontjából előnyösebb világszinten fellépni a nem szándékos kibocsátások ellen, mint csupán az Unióban meghozni a 850/2004/EK rendeletben meghatározott intézkedéseket.

               (11)

               A perfluoroktán-szulfonsav (PFOS) és származékai néhány „elfogadható céllal” együtt szerepelnek az egyezmény B. mellékletében. A részes felek konferenciája felkérést kap arra, hogy felülvizsgálja, hogy továbbra is szükség van-e a szóban forgó elfogadható célokra. A 850/2004/EK rendelet tiltja a PFOS előállítását, forgalomba hozatalát és felhasználását, de mentességet biztosít bizonyos, az Unióban még szükséges felhasználásoknak. Következésképpen az Uniónak támogatnia kell a PFOS és származékai azon elfogadható céljainak törlését, amelyek a részes felek számára már nem szükségesek, kivéve a félvezetőkhöz való fotorezisztens és visszaverődés-gátló bevonatokat, az összetett félvezetőkhöz és kerámiaszűrőkhöz való maratóanyagokat, valamint a csak zárt hatásláncú rendszerekben alkalmazott keményfémbevonatokat.

         ELFOGADTA EZT A HATÁROZATOT:
   1. cikk
   (1)   A Stockholmi Egyezmény részes feleinek nyolcadik konferenciáján az Európai Unió által képviselendő álláspont a Környezetben Tartósan Megmaradó Szerves Szennyező Anyagokat Felülvizsgáló Bizottság ajánlásaival összhangban támogatni a következőket:

               —

               a kereskedelmi forgalomban lévő dekabróm-difenil-éterben (c-dekaBDE) megtalálható dekabróm-difenil-éter (BDE-209) felvétele az egyezmény A. mellékletébe a dekaBDE gyártására és a gépjárműipar számára gyártott pótalkatrészekben való felhasználására vonatkozó „különleges kivételekkel”. Az Unió támogatja e felvételt további, az (EU) 2017/227 rendelettel összhangban a légi járművekre és a légi járművek pótalkatrészeire vonatkozó, valamint a mezőgazdasági és erdészeti járművek és egyes gépek pótalkatrészeire vonatkozó „különleges kivételekkel” együtt, amennyiben más részes felek vagy közvetlenül érintett érdekelt felek tudják bizonyítani, hogy szükségük van e kivételekre;

               —

               a rövid láncú klórozott paraffinok (SCCP-k) felvétele az egyezmény A. mellékletébe;

               —

               a hexaklór-butadién (HCBD) felvétele az egyezmény C. mellékletébe;

               —

               az egyezmény B. mellékletében a perfluoroktán-szulfonsavra (PFOS) és származékaira vonatkozó bejegyzésből a következő „elfogadható célok” törlése: a fényképfelfolgozás, a légi közlekedésben használt hidraulikus folyadékok, bizonyos orvostechnikai eszközök (például etilén-tetrafluor-etilén (ETFE) kopolimer rétegek és sugárátlátszatlan ETFE gyártása, in vitro diagnosztikai orvostechnikai eszközök és CCD színszűrők), a tűzoltóhabok és a levélvágó hangyáknak (Atta spp. és Acromyrmex spp. fajok) szánt csapdák.

         (2)   Ezen álláspont – a részes felek konferenciája nyolcadik ülésének fejleményeire tekintettel – a helyszínen folytatott egyeztetés útján tovább pontosítható.
   2. cikk
   Ez a határozat az elfogadásának napján lép hatályba.

      Kelt Luxembourgban, 2017. április 25-én.

            a Tanács részéről

            az elnök

         I. BORG

      (1)  A Tanács 2006/507/EK határozata (2004. október 14.) a környezetben tartósan megmaradó szerves szennyező anyagokról szóló Stockholmi Egyezménynek az Európai Közösség részéről való megkötéséről (HL L 209., 2006.7.31., 1. o.).

      (2)  Az Európai Parlament és a Tanács 850/2004/EK rendelete (2004. április 29.) a környezetben tartósan megmaradó szerves szennyező anyagokról és a 79/117/EGK irányelv módosításáról (HL L 158., 2004.4.30., 7. o.).

      (3)  Az Európai Parlament és a Tanács 1907/2006/EK rendelete (2006. december 18.) a vegyi anyagok regisztrálásáról, értékeléséről, engedélyezéséről és korlátozásáról (REACH), az Európai Vegyianyag-ügynökség létrehozásáról, az 1999/45/EK irányelv módosításáról, valamint a 793/93/EGK tanácsi rendelet, az 1488/94/EK bizottsági rendelet, a 76/769/EGK tanácsi irányelv, a 91/155/EGK, a 93/67/EGK, a 93/105/EK és a 2000/21/EK bizottsági irányelv hatályon kívül helyezéséről (HL L 396., 2006.12.30., 1. o.).

      (4)  A Bizottság (EU) 2017/227 rendelete (2017. február 9.) a vegyi anyagok regisztrálásáról, értékeléséről, engedélyezéséről és korlátozásáról (REACH) szóló 1907/2006/EK európai parlamenti és tanácsi rendelet XVII. mellékletének a bisz(pentabróm-fenil)éter tekintetében történő módosításáról (HL L 35., 2017.2.10., 6. o.).

      (5)  A Bizottság (EU) 2015/2030 rendelete (2015. november 13.) a környezetben tartósan megmaradó szerves szennyező anyagokról szóló 850/2004/EK európai parlamenti és tanácsi rendelet I. mellékletének módosításáról (HL L 298., 2015.11.14., 1. o.).

      (6)  A Bizottság 519/2012/EU rendelete (2012. június 19.) a környezetben tartósan megmaradó szerves szennyező anyagokról szóló 850/2004/EK európai parlamenti és tanácsi rendeletnek az I. melléklete tekintetében történő módosításáról (HL L 159., 2012.6.20., 1. o.).

      (7)  Az Európai Parlament és a Tanács 2010/75/EU irányelve (2010. november 24.) az ipari kibocsátásokról (a környezetszennyezés integrált megelőzése és csökkentése) (HL L 334., 2010.12.17., 17. o.).